Bratislava 17. apríla (TASR) - Známy americký herec Bruce Willis hrá v najnovšom filme režiséra Barryho Levinsona Banditi nedostihnuteľného lupiča Joa, ktorý spoločne so svojím priateľom Terrym vykráda banky ako na bežiacom páse. Snímka bude mať premiéru v slovenských kinách 18. apríla.
Joe a Terry sú najúspešnejšími vykrádačmi peňažných ústavov v americkej histórii. Svoju jedinečnosť medzi ostatnými zlodejmi si získali vďaka dokonalému postupu a originálnej metóde, pomocou ktorej sa vždy dostanú k vytúženým peniazom. V predvečer prepadnutia najprv zajmú manažéra vyhliadnutej banky a ráno ho odprevadia do práce, kde si potom môžu napchávať vrecia bankovkami.
Jedného dňa však omylom vezmú za rukojemníčku obyčajnú znudenú ženu v domácnosti Kate a udalosti sa začnú nečakane komplikovať. Mladá žena z únoscov vôbec nemá strach a celú akciu vníma ako príjemné rozptýlenie. Zakrátko sa stáva komplicom oboch kriminálnikov a neskôr aj ich milenkou. Priateľstvo nerozlučných profesionálov tak utŕži vážne rany a polícia im začne šliapať na päty.
Popri Willisovi sa v hlavných úlohách filmu predstavia i Billy Bob Thornton s Cate Blanchettovou. Hudbu k Banditom zložil Christopher Young. Režisér Levinson je známy predovšetkým ako autor kultového oscarového filmu Rain Man s Dustinom Hoffmanom v hlavnej úlohe. Okrem toho natočil Pyramídu hrôzy, Hračky, Spáčov a mnoho ďalších úspešných snímok.